Anne Baastrup (SF), 2001-02-01:
Det Konservative Folkepartis forslag hviler på en argumentation, som det er mit indtryk at justitsministeren fuldstændig pillede fra hinanden.
Men det vil jeg overlade til justitsministeren og Det Konservative Folkepartis ordfører at diskutere.
Det, der er interessant, er at finde på nogle andre måder at forhindre indbrudstyveri på end den vanlige, som Det Konservative Folkeparti altid refleksagtigt kommer med, nemlig længere straffe.
Det ville være rart, hvis vi kunne få en dokumentation af, at det virkede, men nej, det ser vi aldrig, vi ser bare altid, at det hele er forfærdeligt, og derfor skal vi have nogle længere straffe. SF vil gerne brede dagsordenen ud.
Jeg oplever, at indbrudstyveri er rædselsfuldt.
Indbrudstyveri i ens eget hjem er forfærdeligt.
Jeg har selv oplevet det så mange gang, at jeg slet ikke har tal på det.
Og man bliver rasende, når man kommer hjem.
Man bliver rasende over, at de har pillet i ens ting, at man skal rydde op efter dem, at de har snaget i ens privatliv, stjålet ens mormors smykker osv.
Sidste gang jeg var udsat for det, snuppede de forskellige ting og sager til en værdi af 15.000 kr., tror jeg, plus Folketingets computer, i alt for mere end 60.000 kr. Og tyvene blev så fundet.
Politibetjenten ringede til mig og fortalte, at nu havde de fundet dem begge to, og det var to narkomaner.
De havde stjålet - i virkeligheden fra forsikringsselskabet, for jeg led jo ikke noget personligt tab ud over mit raseri - for 65.000 kr., og de havde fået 1.500 kr. til fix. Man skal godt nok begå mange indbrud, når man skal samle penge ind til fix, hvis man kun får 1.500 kr. for 65.000 kr. Stakkels mennesker.
De har simpelt hen så travlt, for der er jo ikke tilstrækkeligt med ordentlige behandlingstilbud til dem, og så placerer man dem i den situation.
Jeg ser meget sjældent Venstre gå forrest ude i amterne i kampen for at sikre, at der er tilstrækkeligt med behandlingstilbud, og jeg har aldrig hørt, Det Konservative Folkeparti gøre det konkret ude i amterne.
Det er hver gang et slagsmål for at sikre, at man får fat i de narkomaner, at man får dem over i en anden tilværelse, giver tilstrækkeligt brede tilbud, således at man kan forhindre indbrud i bl.a. private hjem.
Det kunne være forsøg med lægeordineret heroin, hvis det er det, der er nødvendigt, eller andre typer af forsøg.
Der ser vi altid, at Venstre og De Konservative blot står og forlanger længere straffe.
Så har vi jo også selv som borgere et ansvar.
Hvorfor
har man ikke i langt højere grad fra Det Konservative
Folkepartis
foreslået forbedringer som f.eks. muligheden for naboværn og mærkning af ens genstande som forudsætning for, at man kan få dem erstattet af forsikringsselskabet?
Hvorfor går man ikke i højere grad efter at skærpe kravene til straffen for hæleri?
Vi ser jo, at der står mange af de der meget, meget fine og meget, meget dyre B&O-fjernsyn rundt omkring i en masse hjem.
Hvilken kontrol er der med, i hvilket omfang de er mærket?
Kunne det ikke være enormt smart, hvis man gik
systematisk efter at få mærket tingene?
Hvem er det, der aftager tyvekosterne?
Er hæleren ikke lige så dum, som stjæleren?
Er det ikke det samme, der i virkeligheden foregår?
Hvad er det i virkeligheden for nogle mennesker, der bliver afsløret f.eks. i Gladsaxesagen?
Pæne, agtværdige borgere, som i den grad havde bygget deres hjem op på hælervarer.
Men så skal vi også gå det stykke videre i forsøget på at afdække, hvad indbrudstyveri også er.
Der er organiseret kriminalitet bag indbrudstyveri, ingen tvivl om det.
Der er en organiseret kæde, og der skal vi selvfølgelig sikre, at politiet får bedre muligheder for at efterforske på tværs af politikredsene.
Der har været problemer med at lade politiet gå på tværs af politikredsene, når de kan se, at der er en eller anden form for linje.
Man skal tage udgangspunkt i de hælervirksomheder, man kan se, og så trævle op bagfra, for der er ingen tvivl om, at der ud over narkomanerne også er en eller anden form for organiseret kriminalitet bag visse typer af indbrudstyverier.
Det er klart, det skal man gå efter.
Men jeg synes, at Det Konservative Folkeparti i højere grad frem for hele tiden ensidigt at gå efter at skærpe straffen skal tage det skridt videre og spørge, hvordan vi rent faktisk kan undgå indbrudstyveri.
Hvad skal der til, for at vi får afdækket, hvad det er for nogle boområder, hvor det er narkomaner, der gør det, og hvad det er for nogle boområder, hvor der er en eller anden form for organiseret kriminalitet?
Og så må politiet i gang med at analysere det og komme det skridt videre, således at vi kan få afdækket indbrudstyveri.
Og så behandlingstilbud til narkomaner.
Tidlig indsats fra de kommunale myndigheder over for unger første gang de snupper en eller anden form for slikpind i brugsen.
Det er det, der skal til, og ikke det her fjollede forslag.